Weggooibrakkie steel talle harteDit is hoe Tjokkie langs die pad gelos is. Foto: Verskaf Tjokkie, ŉ tweejarige Corgi-kruising wat Woensdag langs ŉ afgeleë pad buite Pretoria met ŉ bed, waterbak en kos agterlaat is, het talle mense se harte gesteel nadat sy hartseer lot bekendgemaak is. Cilla Trexler, eienaar van Wollies Animal Project, ŉ dierewelsynsorganisasie in Hestiapark in die noorde van Pretoria, het Donderdag aan Maroela Media gesê iemand het die hondjie langs ŉ pad in die Seekoeigat-omgewing naby die ou Moloto-pad gelos. “ŉ Polisiebeampte het op die hond afgekom en hom na ons skuiling gebring,” het Trexler gesê. Trexler het foto’s van die hond en die toestand waarin hy gevind is, op hul Facebook-blad geplaas en dit het vinnig baie reaksie ontlok. “Kort daarna het iemand ons geskakel en gesê ons moet kyk of die hond op die naam ‘Tjokkie’ reageer, want sy is ‘n kennis met inwoners van Annlin wat ŉ soortgelyke hond gehad het en gesê het hy wil hom nie meer hê nie.” Tjokkie Die hond het op die naam reageer. Die beweerde eienaar het later self die skuiling gekontak om te sê dit is sy hond. “Hy beweer hy het die hond vir iemand gegee en dié persoon het die hond langs die pad gaan aflaai. Hy beweer ook hy oorweeg regstappe teen dié persoon,” het Trexler bygevoeg. “Ons het reeds verskeie navrae van mense ontvang wat Tjokkie wil aanneem,” het Trexler gesê. “Hy gaan eers gesteriliseer word en ons gaan ons huisbesoeke doen om vir hom ŉ gepaste huis te vind. Hy behoort voor Saterdag by ŉ nuwe liefdevolle huis te wees.” Trexler beskryf Tjokkie se temperament as liefdevol, vriendelik en “glad nie bakleierig nie”. Sy het almal bedank wat belangstelling getoon en aangebied het om die hond aan te neem. Sy het bygevoeg dat die skuiling nog 300 honde en 100 katte het wat liefdevolle huise soek en ook mense se harte sal steel. Klik hier vir meer inligting.